Diari Oficial de la Generalitat Valenciana


Sumari del DOGV 9904, del 30-07-2024 (2024/7602)

RESOLUCIÓ de 12 de juliol de 2024, de la Secretaria Autonòmica d’Educació, per la qual s'establix el procediment per al reconeixement de la participació del personal docent de la Comunitat Valenciana en els projectes del programa «Erasmus+».
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9904

Data del DOGV
:   30-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7602

CVE
:   RBFP-V-2598-1822

Data del document
:   12-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

El Reglament (UE) núm. 2021/817, del Parlament Europeu i del Consell de 20 de maig de 2021 pel qual s’establix «Erasmus+», el Programa de la Unió per a l’educació, formació, joventut i esport i es deroga el Reglament (UE) nº 1288/2013, presenta els objectius del Programa, el pressupost per al període comprés entre 2021 i 2027, les formes de finançament de la Unió i les normes per a la concessió d’este finançament. L’objectiu general del Programa és secundar, mitjançant l’aprenentatge permanent, el desenrotllament educatiu, professional i personal de les persones en l’àmbit de l’educació i la formació, la joventut i l’esport, tant dins com fora d’Europa, a fi de contribuir al creixement sostenible, a l’ocupació de qualitat, a la cohesió social, a impulsar la innovació i a reforçar la identitat europea i la ciutadania activa.

El Servici Espanyol per a la Internacionalització de l’Educació (SEPIE) és l’organisme autònom, dependent del Ministeri de Ciència, Innovació i Universitats, que actua com a agència nacional per a la gestió, difusió, promoció i estudis d’impacte del nou programa «Erasmus+» en l’àmbit de l’educació i la formació (2021-2027), el qual va entrar en vigor l’1 de gener de 2021.

Així mateix la Llei orgànica 2/2006, de 3 de maig, d’educació, modificada parcialment per la Llei orgànica 3/2020, de 29 de desembre, establix l’objectiu d’obrir els sistemes d’educació i formació al món exterior, la qual cosa exigix reforçar els llaços amb la vida laboral, amb la investigació i amb la societat en general, desenrotllar l’esperit emprenedor, millorar l’aprenentatge d’idiomes estrangers, augmentar la mobilitat i els intercanvis i reforçar la cooperació europea. Així mateix, en l’article 102.1 s’establix que la formació permanent constituïx un dret i una obligació de tot el professorat i una responsabilitat de les administracions educatives i dels mateixos centres, i s’especifica en l’apartat 3 que les administracions educatives promouran la formació en llengües estrangeres de tot el professorat, independentment de la seua especialitat i que fomentaran programes d’investigació i innovació, impulsant el treball col·laboratiu i les xarxes professionals de centres per a la millora de la formació, l’autoavaluació i la millora de l’activitat docent. Finalment, en l’article 103.2 s’establix que s’afavorirà la mobilitat internacional dels docents, els intercanvis lloc a lloc i les estades en altres països.

L’Orde 65/2012, de 26 d’octubre, de la Conselleria d’Educació, Investigació, Cultura i Esport (DOGV 31.10.2012), va establir el model de formació permanent del professorat i el disseny, reconeixement i registre de les activitats formatives. Entre altres aspectes, s’assenyala que la finalitat última de la formació del professorat ha de ser la millora de la qualitat educativa i la consegüent repercussió en el procés d’aprenentatge de l’alumnat. Així mateix, reconeix en l’article 28.1.e) les activitats de formació realitzades en l’estranger emmarcades en programes institucionals. Esta normativa es complementa amb l’Orde 54/2014, d’1 de juliol, dela Conselleria d’Educació, Cultura i Esport, per la qual es regula l’acreditació i valoració de les activitats de formació.

Els resultats i l’interés dels centres educatius de la Comunitat Valenciana posen de manifest la necessitat de reconéixer la participació en projectes educatius «Erasmus+» al professorat que els desenrotlle en les diverses institucions educatives. Estes iniciatives suposen una gran dinamització per als centres educatius i la incorporació de la perspectiva europea a tota la comunitat educativa.

Per tant, tenint en compte les diverses reunions realitzades amb el SEPIE i la resta de comunitats autònomes per a posar en comú les diferents propostes de reconeixement de crèdits, i en virtut de les competències que m’atribuïx l’article 7 del Decret 136/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació,

RESOLC

*Primer. Objecte*

L’objecte de la present resolució és establir les condicions de reconeixement de la participació del professorat de centres educatius d’àmbit no universitari de la Comunitat Valenciana en projectes «Erasmus+».

*Segon. Persones destinatàries*

Esta resolució té com a persones destinatàries, als efectes del seu àmbit subjectiu d’aplicació, el personal docent de centres educatius d’ensenyaments no universitaris, públics i privats amb ensenyaments concertats, que hagen participat en projectes «Erasmus+» del període 2021-2027 o acreditacions Erasmus de la convocatòria 2020, el beneficiari dels quals siga el seu centre educatiu.

*Tercer . Documentació*

La direcció del centre públic o la titularitat del centre privat concertat haurà de presentar en forma i termini la documentació següent:

1. Per al reconeixement de participació en un projecte «Erasmus+» Acció Clau 1 (KA1).

a) Llistat del professorat participant segons l’annex II.

b) Els certificats d’assistència a cursos i formacions, observació o docència (a on conste lloc de realització, la duració en hores i les dates).

2. Per al reconeixement de participació en un projecte «Erasmus+» Acció Clau 2 (KA2), associacions per a la cooperació, hauran de presentar un llistat de professorat participant segons l’annex III.

3. Altres accions dins del programa «Erasmus+» com centres d’excel·lència professional, projectes de l’acció clau 3, accions Jean Monnet o acadèmies de professors «Erasmus+», seran analitzades de manera particular tenint en compte el grau d’implicació i el volum de treball en cada centre i participant. Hauran de presentar un llistat de participants segons l’annex IV i documentació que acredite la participació.

*Quart . Forma i termini de la sol·licitud de reconeixement*

1. La direcció del centre públic o la titularitat del centre privat concertat haurà de presentar la documentació indicada en el resolc anterior per via telemàtica, segons el procediment que es publicarà en la web de la Conselleria d’Educació cada curs escolar.

2. Per a cada curs escolar, el termini de presentació serà de l’1 de juny al 15 de setembre.

*Quint. Tramitació per a la sol·licitud de reconeixement*

1. Una vegada revisada i valorada la documentació, el servici competent en matèria de programes europeus educatius proposarà al servici competent en matèria de registre i acreditació docent el reconeixement al professorat participant en els projectes realitzats a través del programa «Erasmus+». La proposta inclourà el nombre d’hores a certificar, d’acord amb l’annex I d’esta resolució.

2. La certificació es realitzarà per curs escolar, considerant este de l’1 de setembre al 31 d’agost, d’acord amb l’article 2 de l’Orde d’11 de juny de 1998, de la Conselleria de Cultura, Educació i Ciència, per la qual s’establixen els criteris generals pels quals s’ha de regir el calendari escolar per a tots els centres docents de la Comunitat Valenciana que impartixen ensenyaments d’Educació Infantil, Educació Primària, Educació Secundària Obligatòria, Formació Professional, Batxillerat, Ensenyaments Artístics i Ensenyaments d’Idiomes.

*Sext. Entrada en vigor i efectes*

1. La present resolució entrarà en vigor al sendemà de publicar-se en el *Diari Oficial de la Generalitat Valenciana.*

2. Esta resolució tindrà efectes per als projectes seleccionats a partir de la convocatòria «Erasmus+» 2021, així com les Acreditacions Erasmus (KA120/KA130) de la convocatòria 2020.

Contra esta resolució, que no posa fi a la via administrativa, es pot interposar un recurs d’alçada davant de la Conselleria d’Educació, Cultura, Universitats i Ocupació en el termini d’un mes, a comptar del sendemà de la publicació en el *Diari Oficial de la Generalitat Valenciana*, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 12 de juliol de 2024

Daniel McEvoy Bravo

Secretari autonòmic d’Educació

Esta disposició conté annexos. Consulteu-ne la versió en PDF.